b'\n_START_ARTICLE_\nEnstatit\n_START_SECTION_\nIdentifikacija\n_START_PARAGRAPH_\nEnstatit i drugi rompski pirokseni razlikuju se od onih u monoklinskoj seriji prema opti\xc4\x8dkim karakteristikama, kao \xc5\xa1to su slabiji dvolom i ja\xc4\x8di pleokroizam. Tako\xc4\x91er imaju prizmati\xc4\x8dnu kalavost koja je savr\xc5\xa1ena u dva smjera, pod kutem od 90\xc2\xb0. Enstatit dolazi u bijeloj, sivoj, zelenkastoj ili sme\xc4\x91oj boji; tvrdo\xc4\x87a mu je 5-6, a specifi\xc4\x8dna gusto\xc4\x87a 3.2 - 3.3.\n_START_SECTION_\nLe\xc5\xbei\xc5\xa1ta i nalazi\xc5\xa1ta\n_START_PARAGRAPH_\nIzolirani kristali su rijetki, ali ortopiroksen je osnovni sastojak raznih tipova magmatskih i metamorfnih stijena. Mg-ortopirokseni pojavljuju se u plutonskim stijenama, kao \xc5\xa1to su gabro (norit) i diorit. Mogu se formirati mali idiomorfni fenokristali, a tako\xc4\x91er mo\xc5\xbee do\xc4\x87i i u obliku masovnih zrnatih agregata unutar vulkanskih stijena kao \xc5\xa1to su bazalt, andezit ili dacit._NEWLINE_Enstatit s pribli\xc5\xbenim sastavom En\xe2\x82\x89\xe2\x82\x80Fs\xe2\x82\x81\xe2\x82\x80, esencijalni je mineral peridotita i piroksenita unutar Zemljina pla\xc5\xa1ta. Peridotiski ksenoliti \xc4\x8desti su u kimberlitima i u nekim bazaltima. Odnosi kalcija, aluminija i kroma u enstatitu unutar tih ksenolita bili su klju\xc4\x8dni u odre\xc4\x91ivanju dubine na kojoj su ksenoliti otkinuti uzdi\xc5\xbeu\xc4\x87om magmom._NEWLINE_Ortopirokseni su va\xc5\xbene sastavnice nekih metamorfnih stijena kao \xc5\xa1to je granulit. Ortopirokseni po sastavu bli\xc5\xbee \xc4\x8distom enstatitu pojavljuju se u nekim metamorfoziranim serpentinima. Veliki kristali, i do 30 cm u du\xc5\xbeinu, ve\xc4\x87inom alterirani u steatit, prona\xc4\x91eni su 1874. unutar apatitnih \xc5\xbeila poprijeko tinj\xc4\x8devih \xc5\xa1kriljavaca i hornblenda-\xc5\xa1kriljavaca, u apatitnom rudniku Kjorrestad, kraj Breviga, ju\xc5\xbena Norve\xc5\xa1ka._NEWLINE_Enstatit je \xc4\x8dest mineral u meteoritima. Kristali su na\xc4\x91eni unutar kamenih i \xc5\xbeeljezovitih meteorita, uklju\xc4\x8duju\xc4\x87i i meteorit koji je pao na Breitenhach u Erzgebirgeu, Bohemia (\xc4\x8ce\xc5\xa1ka). U nekim meteoritima, zajedno s olivinima tvori masovne agregate; tu se kristali mogu pojaviti u obliku malih sfernih masa ili kondrula, s unutra\xc5\xa1njom radijalnom strukturom.'